Bejaarde man in huis vermoorArgieffoto: Kent Williamson Die 76-jarige Koos Dreyer is Vrydagaand dood in sy huis in Groblersdal in Limpopo gevind. Lt.kol. Moatshe Ngoepe, polisiewoordvoerder, het gesê Dreyer se liggaam is laat die aand in ŉ plas bloed in sy huis aangetref. Hy het verskeie wonde aan sy lyf gehad. Dit is egter nie bekend waarmee hy aangeval is nie. Volgens Marius Müller, nasionale operasionele koördineerder van AfriForum, is Dreyer se liggaam in ŉ badkamer in die huis gevind. Müller het gesê volgens die inligting wat hulle ontvang het, was daar tekens van ŉ worsteling in die motorhuis, TV-kamer en die badkamer. Daar was glo geen tekens van gewelddadige betreding nie. “AfriForum bied slagofferondersteuning en het ook gereël vir die skoonmaak van die moordtoneel,” het Müller gesê. Volgens Ngoepe is die presiese omstandighede rakende die voorval nog nie duidelik nie en duur die ondersoek voort. “Die polisie het ŉ grootskaalse soektog na die verdagte(s) begin.” Enigiemand met inligting oor die voorval word versoek om hul naaste polisiestasie of Stop Misdaad by 08600 10111 te bel.